Hekkiesster in binnebaan na suksesZenèy van der Walt gee altyd haar beste op die atletiekbaan. Foto: Julien Crosnier/AFP. Zenéy van der Walt het die jaar op ŉ hoogtepunt afgesluit toe sy as BackTrack Sports se senior vroueatleet van die jaar aangewys is. Die publiek kon vir hul gunstelingatlete stem en Akani Simbine het met die louere in die mansafdeling weggestap. Maar die 22-jarige Van der Walt kan beslis trots wees op haar vertonings van die afgelope jaar. Sy het ŉ bronsmedalje in die 400 m-hekkiesitem by die Statebondspele in Birmingham losgehardloop, terwyl sy ook goud by die Afrika-kampioenskap in Mauritius gesmaak het. Afrikaanse Hoër Meisieskool het ook met hul steratleet gespog. “Alhoewel statistieke vir ewig sal wys dat Zenéy brons in die 400 m-hekkies tydens die Statebondspele ingeoes het, maak statistieke nie voorsiening vir persoonlike beste tye nie. Dit is eintlik baie jammer, want as ŉ prys toegeken moet word vir die beste eindpoging tydens die Spele om ŉ bronsmedalje te wen, sal dié oud-Affie vir altyd kan aanspraak maak op dié toekenning,” het die spogskool op sy amptelike Facebook-blad geskryf. Van der Walt het ’n brons medalje in die 400 m-hekkies vir vroue behaal. (Foto: Ben Stansall / AFP) Van der Walt het die Birmingham-eindlopie in ŉ tyd van 54.47 sekondes gewen – glad nie sleg vir iemand wat haar pad van die vyfde plek af moes oopveg nie. Die opwindende atleet is ook verwant aan Jan Hendrik van der Westhuizen, Suid-Afrika se eerste sjef wat ’n Michelin-ster ontvang het. Van der Westhuizen het vroeër vir Maroela Media gesê dat hy baie trots op sy vinnigste familielid is. “Sy is nou weliswaar nie ’n Van der Westhuizen nie!” het hy geskerts. “Maar die ‘Van der’ in die ‘Van der Walt’ is klaar genoeg sodat ek baie trots kan rondloop en vir almal van haar vertel. Sy is nie net ’n ongelooflike atleet nie, maar ook ŉ fantastiese mens. Altyd positief en met ’n groot glimlag.” Hy is ook baie opgewonde oor haar Olimpiese droom – die volgende Spele-skouspel word immers in 2024 in Parys aangebied. “Ek is 100% daar met ’n tafel vol pannekoek by die wenstreep!” Senior mansatleet van die jaar: Akani Simbine Padwedloopatleet van die jaar: Gerda Steyn Afrigter van die jaar: Werner Prinsloo Internasionale atleet van die jaar: Ferdinand Omanyala Beste vertoning van die jaar: Gerda Steyn Persoonlikheid van die jaar: Caster Semenya Junior vroueatleet van die jaar: Miné de Klerk Junior mansatleet van die jaar: Lythe Pillay.